Skool skors leerder ná messtekery in StellenboschArgieffoto van skoolgronde ter illustrasie. (Foto: Unsplash) Die Wes-Kaapse polisie sê hy is bewus van die voorval waarin ŉ leerder Dinsdag met ŉ mes by ŉ skool in Stellenbosch in die Wes-Kaap gesteek is. Sers. Noloyiso Rwexana, polisiewoordvoerder, het egter aan Maroela Media gesê geen klagte is aanhangig gemaak nie. Volgens die Wes-Kaapse departement van onderwys het ŉ graad nege-leerder aan die Cloetesville High School ŉ graad agt-leerder gister gedurende klaswisseling glo met ŉ mes in die nek gesteek. Die slagoffer is ná die voorval na ŉ hospitaal gehaas en is sedertdien ontslaan. Jessica Shelver, woordvoerder van die departement, het in ŉ verklaring gesê die skool het reeds begin met ŉ ondersoek na die verloop van gebeure. Die ouer leerder is intussen geskors hangende ŉ dissiplinêre verhoor. “Hoewel ons baie sosio-ekonomiese uitdagings in ons provinsie het, kan ons nie ŉ samelewing word wat gewelddadige gedrag of dwelmmisbruik in ons skole goedkeur of aanvaar nie,” het Shelver gesê. Die departement glo alle pogings om geweld in skole te bekamp moet verder strek as die skool self. Hy sê die steun van ouers en die gemeenskap, asook voorkoming en vroeë ingryping, is die betroubaarste en kostedoeltreffendste maniere om veiligheid by skole te verseker.